เป็นที่พักที่สวยงามและคุ้มค่าเงินที่จ่ายไปมากที่สุดที่เคยพักมาเลยค่ะ

เริ่มตั้งแต่สถานที่ตั้งที่เดินทางสะดวกมาก หาง่าย จากถนนที่วุ่นวาย เมื่อเข้าไปเหมือนหลุดไปอีกโลกที่นิ่งสงบ ส่วนเรื่องของการออกแบบตกแต่งภายในสวยงามแทบไม่มีที่ติ การจัดสรรพื้นที่ส่วนต้อนรับและโถงส่วนกลางได้สวยงามและใช้งานได้จริง ในส่วนห้องพักหมายเลข 4 ขนาดของห้องใหญ่กว่ามาตราฐานโรงแรมทั่วไปมาก ในห้องมีกลิ่นหอมอ่อนๆ ไม่ฉุนเกินไป หายใจสบาย พื้นห้องสะอาดจนเดินเท้าเปล่าได้ ขนาดห้องที่ใหญ่แต่การจัดวางเฟอร์นิเจอร์ทำให้สัดส่วนพื้นที่ใช้งานได้ลงตัว ไม่ว่าจะส่วนเตียงนอน หมอน 4 ใบและผ้าห่มนุ่มสบาย ขนาดของเตียงอาจจะเล็กไปนิดหน่อย โต๊ะข้าง โคมไฟอ่านหนังสือ ทีแขวนเสื้อผ้าแบบโล่งที่ไม่คอยพบเห็นคนเอามาใช้ในโรงแรม แต่ก็ใช้งานได้ดี มุมนั่งเล่นจัดถูกทิศทางของแสงที่เข้ามาจากหน้าต่าง ห้องน้ำสะอาดมาก ติดตรงที่ไม่ได้กั้นส่วนแห้งและเปียกออกจากกัน และกระจกส่องหน้าบานเล็กไปนิดหน่อย อุปกรณ์ต่างๆถือว่าเทียบได้กับโรงแรมใหญ่ๆหลายดาว เช่น เคเบิ้ลทีวี ไดร์เป่าผม รองเท้าแตะ ผ้าเช็ดตัว สบู่ แชมพู หวี น้ำดื่มในตู้เย็น มีน้ำอัดลมให้ทานฟรีในตู้เย็นข้างล่าง

ในส่วนของรายละเอียดเล็กน้อยๆที่ที่นี่ทำได้ดี คือ แอร์ในห้องไม่เสียงดัง ฝักบัวน้ำแรง มีข้อมูลติดไว้ให้แขกที่มาพักอ่าน เช่นสถานที่ช้อปปิ้งในบริเวณใกล้เคียง ตัวเอกสาร ป้าย กระทั่งฉลากติดสบู่ ขวดแชมพู พวกกุญแจ ถูกออกแบบได้สวยงาม ทุกรายละเอียดเป็นเรื่องราวเดียวกันกับการตกแต่ง
ภายใน

ความประทับใจสุดท้าย คือ อาหารเช้าที่เจ้าของมาทำให้ทานด้วยตัวเองแสดงถึงความใส่ ทั้งรูป รส สัมผัส ปริมาณที่ทำให้อื่มไปได้นานทั้ง ขนมปัง เนย แยมโฮมเมด ชา กาแฟ อาหารหลัก ผลไม้ รวมทั้งการจัดวางในถ้วย จาน ผ้าเช็ดปาก ใช้ของคุณภาพดี เสียงเพลงที่เปิดระหว่างทานอาหารทำให้รู้สึกเป็นวันหยุดที่ได้ผ่อนคลายอย่างแท้จริง

สิ่งสำคัญคือรับรู้ได้จากการมาพักทีนี่ คือ ความใส่ใจของเจ้าของเพื่อให้แขกที่มาพักได้มาเสพรสนิยมของงานศิลปะไปพร้อมๆกันกับได้รับการดูแลเอาใจใส่ ให้มีความสะดวกสบาย : )